Resumé

Konsekvensanalyse af et forslag om regler til forebyggelse og bekæmpelse af seksuelt misbrug af børn

A. Behov for handling

Hvad er problemet, og hvorfor udgør det et problem på EU-plan?

Seksuelt misbrug af børn online og offline er en særlig alvorlig forbrydelse, der påvirker den offentlige sikkerhed i EU og krænker børns grundlæggende rettigheder. Det har vidtrækkende og alvorlige livsvarige konsekvenser for ofrene. I EU er der ikke tilstrækkelig fokus på en række forbrydelser i form af seksuelt misbrug af børn på grund af udfordringer i forbindelse med de relevante tjenesteudbyderes opsporing, indberetning og foranstaltninger samt utilstrækkelig forebyggelse og bistand til ofre. Divergerende nationale foranstaltninger har en negativ indvirkning på det indre marked. Børn udsættes for stigende risici og skader online, og materiale, der viser seksuelt misbrug af børn, spreder sig online i stigende mængder. I konsekvensanalysen peges på tre hovedårsager til dette problem: 1.Nogle tjenesteudbydere træffer frivillige foranstaltninger for at opspore seksuelt misbrug af børn online, men dette har vist sig at være utilstrækkeligt. 2.Ineffektivitet i det offentlig-private samarbejde mellem udbydere af onlinetjenester, civilsamfundsorganisationer og offentlige myndigheder er til hinder for en effektiv bekæmpelse af seksuelt misbrug af børn. Medlemsstaterne tager navnlig i stigende grad skridt på nationalt plan til at indføre specifikke forpligtelser vedrørende dette åbenlyst ulovlige indhold, hvilket skaber fragmentering i det indre marked 3.Medlemsstaternes bestræbelser på at forebygge seksuelt misbrug af børn og bistå ofre er begrænsede, divergerende, ukoordinerede og deres effektivitet er uklar.

Hvilke resultater forventes der af initiativet?

Det overordnede mål er at forbedre det indre markeds funktion ved at indføre klare, ensartede og afbalancerede EU-regler til forebyggelse og bekæmpelse af seksuelt misbrug af børn, navnlig gennem en præcisering af onlinetjenesteudbydernes rolle og ansvar. De specifikke mål: 1.At sikre effektiv opsporing, fjernelse og indberetning af seksuelt misbrug af børn online, hvor det ikke sker i øjeblikket 2.At forbedre retssikkerheden, gennemsigtigheden og ansvarligheden og sikre beskyttelsen af grundlæggende rettigheder 3.At mindske udbredelsen og virkningerne af seksuelt misbrug af børn gennem harmonisering af regler og øget koordinering af indsatsen.

Hvad er merværdien ved at handle på EU-plan (nærhedsprincippet)?

I betragtning af den grænseoverskridende og tværsektorielle karakter af bekæmpelsen af seksuelt misbrug af børn og den nuværende fragmentering kan der ikke opnås en tilfredsstillende forbedring, hvis medlemsstaterne handler hver for sig eller på en ukoordineret måde. En indsats på EU-plan vil desuden reducere overholdelses-/driftsomkostningerne, navnlig for udbydere af onlinetjenester, og forbedre det indre markeds funktion ved at mindske fragmenteringen, hvilket letter medlemsstaternes arbejde. En indsats på EU-plan vil bidrage til at udbrede bedste praksis og erfaringer på nationalt plan i hele EU, mindske afhængigheden af og lette samarbejdet med tredjelande.

B. Løsninger

Hvilke løsninger er der overvejet for at nå målene? Foretrækkes en bestemt løsning?

Løsning A: Praktiske foranstaltninger, der skal forbedre forebyggelsen, opsporingen, indberetningen og fjernelsen samt bistanden til ofre, og oprettelse af et EU-center for forebyggelse og bistand til ofre. Løsning: Løsning A + lovgivning: 1) præcisering af betingelserne for frivillig opsporing, 2) krav om obligatorisk indberetning og fjernelse af seksuelt misbrug af børn online og 3) udvidelse af EU-centret, således at det også støtter opsporing, indberetning og fjernelse. Løsning C: Løsning B + obligatorisk opsporing af kendt materiale, der viser seksuelt misbrug af børn. Løsning D: Løsning C + obligatorisk opsporing af nyt materiale, der viser seksuelt misbrug af børn. Løsning E: Løsning D + obligatorisk opsporing af grooming. Dette er den foretrukne løsning.

Hvad er de forskellige interessenters synspunkter? Hvem støtter hvilken løsning?

Interessenterne var generelt enige om, at det er vigtigt at intensivere indsatsen for at bekæmpe seksuelt misbrug af børn, både online og offline, uden at overlappe eller unødigt forstyrre igangværende bestræbelser, og hilste det mulige EU-center velkommen. Offentlige myndigheder og NGO'er for børns rettigheder støttede forpligtelser til at opspore, indberette og fjerne seksuelt misbrug af børn online, mens tjenesteudbyderne foretrak en frivillig tilgang med den nuværende indsats og innovation. NGO'er, der beskæftiger sig med privatlivets fred, understregede betydningen af ikke at svække krypteringen og behovet for at overholde forbuddet mod generel overvågning.

C. Den foretrukne løsnings virkninger

Hvilke fordele er der ved den foretrukne løsning (hvis en bestemt løsning foretrækkes — ellers fordelene ved de vigtigste af de mulige løsninger)?

Initiativet forventes at mindske fragmenteringen i det indre marked og forbedre retssikkerheden, forbedre identifikationen og beskyttelsen af og støtten til ofre for seksuelt misbrug af børn og sikre en effektiv forebyggelse og lette efterforskningen. Ved at bekæmpe og forebygge seksuelt misbrug af børn vil beskyttelsen af barnets rettigheder blive forbedret, da udbredelsen og virkningerne af seksuelt misbrug af børn vil blive mindsket, herunder den økonomiske byrde som følge af sundhed, beskæftigelse og andre direkte omkostninger samt produktivitetstab.

Hvilke omkostninger er der ved den foretrukne løsning (hvis en bestemt løsning foretrækkes — ellers omkostningerne ved de vigtigste af de mulige løsninger)?

De vigtigste omkostninger ved den foretrukne løsning er: ·tjenesteudbydernes omkostninger til overholdelse af forpligtelserne til at opspore, indberette og fjerne seksuelt misbrug af børn online (anslåede engangsomkostninger på 1,6 mia. EUR og årlige omkostninger på 1,5 mia. EUR) ·de offentlige myndigheders omkostninger til håndtering af det stigende antal indberetninger (anslåede engangsomkostninger på 5,4 mio. EUR og årlige omkostninger på 825,6 mio. EUR) ·EU-centrets omkostninger (anslåede engangsomkostninger på 5 mio. EUR og årlige omkostninger på 25,7 mio. EUR).

Hvordan påvirker den foretrukne løsning virksomhederne, herunder de små og mellemstore virksomheder, og konkurrenceevnen?

De største virkninger for SMV'er er forpligtelsen til at opspore, indberette og fjerne seksuelt misbrug af børn online i deres tjenester. De økonomiske virkninger vil blive afbødet af fri adgang til teknologi til at opspore, indberette og fjerne, der vil blive faciliteret af EU-centret. Ensartede regler for bekæmpelse af seksuelt misbrug af børn vil gøre det lettere for SMV'er at operere i hele det indre marked og hjælpe vækstvirksomheder og innovatorer og samtidig fremme et sikrere onlinemiljø for børn.

Vil den foretrukne løsning få væsentlige virkninger for de nationale budgetter og myndigheder?

Antallet af indberetninger om seksuelt misbrug af børn forventes at stige som følge af initiativet. Dette vil medføre omkostninger for de offentlige myndigheder, navnlig til efterforskninger. På den anden side vil EU-centret hjælpe de offentlige myndigheder med deres prioritering i forbindelse med efterforskninger gennem en øget kvalitet af indberetninger og muliggøre en mere effektiv udnyttelse af de ressourcer og den ekspertise, der er til rådighed i EU, også med hensyn til forebyggelse og bistand til ofre. På disse områder vil centret lette koordineringen mellem medlemsstaterne, så dobbeltarbejde undgås.

Vil den foretrukne løsning få andre væsentlige virkninger?

Den foretrukne løsning har til formål at beskytte alle berørte grundlæggende rettigheder, herunder de grundlæggende rettigheder til menneskelig værdighed og til menneskets integritet, forbuddet mod umenneskelig eller nedværdigende behandling samt barnets rettigheder (herunder børns ret til respekt for privatliv og familieliv og til beskyttelse af personoplysninger). Samtidig vil den foretrukne løsning have indvirkning på de grundlæggende rettigheder for alle brugere af de pågældende tjenester, navnlig retten til respekt for privatlivets fred (herunder kommunikation som en del af den bredere ret til respekt for privatliv og familieliv), til beskyttelse af personoplysninger og til ytrings- og informationsfrihed. Lovgivningen bør indeholde garantier, der tager hensyn til den forskellige grad af indgriben afhængigt af onlinetjenesternes art, for at opnå en rimelig balance mellem de forskellige grundlæggende rettigheder og muligheden for at reagere mere hensigtsmæssigt på seksuelt misbrug af børn i lyset af både nuværende og nye risici, navnlig risici, der opstår i et meget dynamisk digitalt miljø.

Proportionalitet?

Lovgivningen forfølger et legitimt formål, nemlig at sikre en mere effektiv bekæmpelse af seksuelt misbrug af børn online, herunder bedre beskyttelse af børneofre gennem mere effektiv opsporing, indberetning og fjernelse, og omfatter de nødvendige betingelser og garantier. Den foretrukne løsning går ikke ud over, hvad der er nødvendigt for at nå de generelle og specifikke mål, der er fastsat for EU's indsats. Den sikrer navnlig overholdelse af forbuddet mod generel overvågning og en rimelig balance mellem de forskellige berørte rettigheder.

D. Opfølgning

Hvornår vil foranstaltningen blive taget op til fornyet overvejelse?